প্রশ্ন ফাঁসের এই অপকর্মকে অনেকে ‘সংস্কৃতি’ বলছেন। যেমন তারা ধর্ষণ ও বিচারহীনতাকে ‘সংস্কৃতি’ বলছেন। অথচ কুকীর্তি কখনও সংস্কৃতি হ’তে পারেনা। ‘সংস্কৃতি’ শব্দটি কেবল সুন্দর ও পরিশীলিত সৎকর্মের রীতির ক্ষেত্রে প্রযোজ্য। সবচেয়ে লজ্জার বিষয়, এখন এই অপকর্মে খোদ শিক্ষক ও অভিভাবকরাই জড়িয়ে পড়েছেন। অভিভাবকরা নিজেরা চাঁদা তুলে প্রশ্ন ফাঁসের ব্যয় নির্বাহের জন্য বড় ধরনের তহবিল খুলেছেন। সেখানে সদা প্রস্ত্তত শিক্ষকেরা ফাঁসকৃত আসল প্রশ্নপত্র উত্তরসহ শিক্ষার্থীদের হাতে তুলে দিচ্ছেন। ঢাকাতে সম্প্রতি এমন একটি বড় চক্রের সন্ধান পাওয়া গেছে। যারা গত চার বছর ধরে এই অপকর্ম করে যাচ্ছে। ভবিষ্যতে প্রযুক্তির আরো উন্নতি হ’লে হয়তবা উত্তরপত্রে লেখার শ্রম থেকেও পরীক্ষার্থীদের মুক্তি দেওয়া হবে।